དེ་སྐད་དུ༼དྲིལ་དཀར་ཟླ་བ༽ལས།འཛམ་གླིང་ས་སྒང་གླང་པོ་ལ་སོགས་ཁ་ནས་འབབ་པའི་ཆུ་བོ་བཞི་ཡི་མགོ།མ་དྲོས་གཟི་ཆེན་མ་པང་བདེ་གཤེགས་རྣམས་ཀྱི་བཅགས་ཤིང་བྱོན་པའི་གནས།།ཏེ་སེ་གངས་སྙན་ཤེལ་གྱི་མཆོད་རྟེན་དབང་ཕྱུག་ཆེན་པོ་གཏིང་གནས་པ།།ན་སྙིལ་སྤོས་ངད་ལྡན་པའི་རི་རྒྱུད་རྩེ་མོ་བརྒྱ་པར་གྲགས་པ་དང་།།དེ་བ་ན་ལ་གསེར་གྱི་འབྱུང་ཁུངས་ཀྱིས་སྐོར་ཆུ་བོ་བརྒྱ་པའི་འགྲམ།།སྟོད་ཀྱི་མངའ་རིས་སྐོར་གསུམ་སྤངས་རྩེ་པུ་ཧྲང་གུ་གེའི་ཡུལ་གྱི་དབུས།།དེ་ལྟའི་གནས་སུ་ཡབ་མེས་བྱང་ཆུབ་སེམས་དཔའ་སྐུ་འཁྲུངས་ཏེ།།དེའི་སྐུ་ཚེའི་ཡོན་ཏན་རྒྱ་མཚོ་ལྟ་བུ་ལས་ནི་ཐིགས་པ་ཙམ་བརྗོད་པ།།ཞེས་གསུངས་པ་བཞིན་བཙན་པོ་ཁྲི་ལྡེ་སྲོང་གཙུག་བཙན་ཞེས་སམ་མཚན་ཡོངས་གྲགས་ལྷ་བླ་མ་ཡེ་ཤེས་འོད་ཀྱིས་སྐུ་ཚེའི་མཛད་འཕྲིན་གསལ་པོར་རྟོགས་པའི་ཡན་ལག་ཏུ།ཁོང་སྐུ་ངོ་མ་དབུ་བཞུགས་ཐོག་གནང་བའི༼བཀའ་གཙིགས་ཀྱི་ཡི་གེ༽ཐོར་བུ་འདི་ཉིད་བོད་ཀྱི་རིག་གནས་ཞིབ་འཇུག་པར་དཔྱད་གཞིར་མ་སྦས་པར་མཚམས་སྦྱོར་བྱ་འདོད་པས་འདིར་གཟིགས་ཞིབ་མཛད་འཚལ།